**Szép létszámok az atlétikai KIDS versenyen**

Ideális időjárási viszonyok között, jó rendezés mellett került sorra a KIDS 2015 évi atlétikai országos versenye április 25-én szombaton. A helyszín csakúgy, mint tavaly a Budapesti Honvéd Iharos Sándor atlétikai stadionja volt, melynek kiszolgáló részeit az utóbbi évben szépen felújították. A verseny kezdése egy kicsit megcsúszott, mert több iskola nem érkezett meg időben a fővárosi útlezárások és demonstrációk miatt. 9.35 perckor a Himnusz hangjai után a KIDS főtitkára köszöntötte a diákokat és kísérőiket valamint a versenybírókat, majd Lejtényi Emmánuel Atya a Lehel-téri plébánia káplánja közös imával és áldással nyitotta meg a rendezvényt.

Nagy létszámok jellemezték az idei atlétika versenyt az általános iskoláknál a csapatversenyek mellett 245 egyéni induló, míg a középiskolásoknál összességében 375-en indultak a különböző versenyszámokban, de ebben benne van, hogy volt tanuló, aki kettő vagy három számban is rajthoz állt, melyre a versenykiírás lehetőséget adott.

Igen jól szerepelt a Prohászka Ottokár iskola csapata Budakesziről, de hagyományosan kitettek magukért az általános iskolások között a kecskeméti Szent Imrések és külön öröm az Óbudai Szent Péter és Pál Szalézi általános iskola szereplése vagy a szegedi Piaristák újbóli versenyzése. De dicsérjük a kisvárdai Szent Lászlósokat is vagy a Constatinum diákjait Kiskunfélegyházáról. A budapestiek közül derekasan küzdöttek a Wardosok és a Piaristák, de senkit nem szeretnék kihagyni az iskolák közül, ott vannak az eredménylistában valamennyien.

Születtek egészen jó eredmények is, de közülük is kiemelkedett fiú magasugrás minden bizonnyal KIDS csúcsjavítása az Egri Andrássy György Közgazdasági Szakközépiskola tanulója Vojtekovszki Márton részéről, aki 195 cm-es eredménnyel nyerte a számot.

Délután 4 óra is elmúlt mire befejeződtek a küzdelmek és elcsendesedett a sporttelep egy szép és eredményes katolikus diákverseny kellemes emlékével gazdagodva.

Jó böngészést az eredménylista között és aki a képeken is felismeri magát az kérem írjon a rendezvényről véleményt, hozzászólást ha van egy kis ideje és kedve, megjelentetjük a honlapon.

Szlatényi György

főtitkár